Josip Kozarac

Životopis

Šumarstvo je studirao na bečkoj Visokoj školi za kulturu tla. Životom i djelom Josip Kozarac pripada naraštaju književnika zavičajnika, onih čije je stvaralaštvo tematski određeno krajem iz kojeg potječu, u kojem žive. Tako je i Kozarac određen svojom zavičajnom Slavonijom koja je potakla gotovo sva njegova djela - prostorom u koji su događaji i likovi smješteni, oblikovanjem likova, ali i svjetonazorom koji je pisac utkao u svoje stvaralaštvo. Josip Kozarac rodio se u Vinkovcima 18. ožujka 1858, a u rodnom je gradu završio i gimnaziju. Šumarstvo je studirao na bečkoj Visokoj školi za kulturu tla. Nakon završetka školovanja (1879.) službovao je po cijeloj Slavoniji: u Vinkovcima, Županji, Vrbanji, Nijemcima, Jasenovcu, Novoj Gradiški i Lipovljanima. Posljednje je desetljeće svojega života ovaj hrvatski pisac proveo kao nadšumar. Umro je od sušice 21. kolovoza 1906. u Koprivnici, a pokopan je u Vinkovcima. Književni rad započinje još kao gimnazijalac pjesmom "Zmija" tiskanoj u Hrvatskoj lipi 1875. Najplodnije mu je razdoblje između 1885. i 1895. godine kada je službovao u Lipovljanima. Tada nastaju njegova najznačajnija djela. U povijesti hrvatske književnosti ostat će zapamćen kao novelist i pripovjedač, iako je i autor triju drama i dvaju romana, a treći mu je roman ostao u rukopisu nedovršen.

Bibliografija najznačajnijih proznih djela:

Priče djeda Nikole, Pučke novine,1877.

U crkvi ćeš biti štovana, Obzor,1878.

Moj djed, Hrvatska omladina, 1887.

Biser - Kata,Vijenac,1887.

Naš Filip, Vijenac,1887.

Krčelići neće ljepote, Dom i svijet, 1888.

Kapetan Gašo, Vijenac,1888.

Slavonska šuma, Vijenac,1888.

Lovačke crtice o vuku, Dom i svijet, 1888.

Mrtvi kapitali (roman), Vijenac, 1889.

Dona Ines, Vijenac, 1890.

Ljudi koji svašta trebaju, Vijenac, 1890.

Među svijetlom i tminom (roman), Matica hrvatska, 1891.

Tena, Dom i svijet, 1894.

Tri ljubavi, Prosvjeta, 1894.

Mira Kodolićeva, Prosvjeta, 1895.

Moje susjedice, Prosvjeta, 1899.

Oprava, Prosvjeta, 1899.

Rodu u pohodu, Vijenac, 1899.